16. ΑΠΟΦΑΣΙΣ ΥΠΟΥΡΓΩΝ ΣΥΝΤΟΝΙΣΜΟΥ ΚΑΙ ΠΡΟΓΡΑΜΜΑΤΙΣΜΟΥ ΚΑΙ ΔΙΚΑΙΟΣΥΝΗΣ Αριθ. 47883 της 22 Ιουλ./2 Αυγ. 1976  (ΦΕΚ Β΄ 1008) Περί ορισμού των δικαιωμάτων του Συμβ/φου δια την σύνταξιν συμβάσεως ανταλλαγής ακινήτων ίσης αξίας μεταξύ του Ελληνικού Δημοσίου και του Μετοχικού Ταμείου Στρατού. Ορίζομεν τα δια την σύνταξιν συμβάσεως ανταλλαγής των εν τη άνω αποφάσει ακινήτων, μεταξύ του Ελληνικού Δημοσίου και του Μετοχικού Ταμείου Στρατού, δικαιώματα του Συμβολαιογράφου εις 50.000 δραχ. 17. ΑΠΟΦΑΣΙΣ ΥΠΟΥΡΓΩΝ ΣΥΝΤΟΝΙΣΜΟΥ, ΔΙΚΑΙΟΣΥΝΗΣ ΚΑΙ ΟΙΚΟΝΟΜΙΚΩΝ Αριθ. 2470 της 18/24 Ιαν. 1978 (ΦΕΚ Β΄ 56) Περί καθορισμού των δικαιωμάτων των Συμβολαιογράφων. 18. ΑΠΟΦΑΣΙΣ ΥΠΟΥΡΓΩΝ ΣΥΝΤΟΝΙΣΜΟΥ,  ΔΙΚΑΙΟΣΥΝΗΣ ΚΑΙ ΟΙΚΟΝΟΜΙΚΩΝ Αριθ. 36799 της 14/30 Ιουν. 1978 (ΦΕΚ  Β΄ 588) Περί του τρόπου εισπράξεως υπό των συμβολαιογράφων δικαιωμάτων επί διαφοράς μεταξύ δηλωθείσης εν τω συμβολαίω αξίας και της υπό της Εφορίας οριακής καθορισθείσης μείζονος τοιαύτης. Έχοντες υπ’ όψει: 1)Τας διατάξεις της παρ. 1 του άρθρ. 95 του Νόμ. 670/1977 «περί κώδικος συμβολαιογράφων». 2)Την υπ’ αριθ. 191/6.3.78 γνωμοδότησιν του Νομικού Συμβουλίου του Κράτους, αποφασίζομεν: 1.Επί δικαιοπραξιών, ων το αντικείμενος υπόκειται, ως προς την αξίαν του εις έλεγχον Δημοσίας αρχής, ως επί δωρεών, προικών, εργολαβικών κλπ., εφ’ όσον μεταξύ της δηλωθείσης εν τω συμβολαίω αξίας και της υπό της αρμοδίας Οικονομικής Εφορίας ή άλλης αρχής, οριστικώς καθορισθείσης μείζονος τοιαύτης υφίσταται διαφορά, εισπράττεται υπέρ των συμβ/φων το ανήκον εις αυτούς κατά νόμον (άρθρ. 1 απόφασις 2470/78) δικαίωμα επί της διαφοράς ταύτης ήτοι 3% μέχρι δρχ. 30.000 και 1% πέραν του ποσού τούτου. 2.Το κατά την ανωτέρω παράγραφον ανήκον εις τους συμβολαιογράφους δικαίωμα συμβεβαιούται μετά του κυρίου φόρου ή τέλους χαρτοσήμου υπέρ των δικαιούχων συμβολαιογράφων και συνεισπράττεται μετ’ αυτού υπό των Δημοσίων Ταμείων κατά τας διατάξεις του Κώδικος «περί εισπράξεως δημοσίων εσόδων». 3.Εκ των βεβαιουμένων και εισπραττομένων ως άνω δικαιωμάτων ποσοστόν 80% αποδίδεται εις τους δικαιούχους συμβολαιογράφους, του υπολοίπου 20% εισαγομένου εις τον προυπολογισμόν του Κράτους ως δημοσίου εσόδου. Η απόδοσις των ποσοστών τούτων ως και των προβλεπομένων υπό του εδαφ. 2 της παρ. 1 του άρθρ. 95 του Νόμ. 670/77 ενεργείται υπό των Δημοσίων Ταμείων δι’ εξοφλήσεως των εκδιδομένων υπό τον λογαριασμόν «Τρεχούμενοι Λ/σμοί Τρίτων», σχετικών γραμματίων δι’ έκαστον των δικαιούχων. Η εξόφλησις ενεργείται κατά τα δια της υπ’ αριθ. 88274/RONEO 52/28.3.55 αποφάσεως του Γενικού Λογιστηρίου του Κράτους οριζόμενα, εφαρμοζομένης δι’ άπαντας τους Συμβολαιογραφικούς Συλλόγους. Η ισχύς της παρούσης άρχεται από της ισχύος του Νόμ. 670/1977.

[Source: greek_legal_code_raptarchis | Tokens: 2489]